Fl-okkażjoni tal-Jum Ewropew u Dinji kontra l-Piena tal-Mewt, il-Kunsill tal-Ewropa u l-Unjoni Ewropea jaffermaw mill-ġdid l-oppożizzjoni qawwija u inekwivoka tagħhom għall-piena kapitali fiċ-ċirkostanzi kollha u għall-każijiet kollha. Il-piena tal-mewt hija inkompatibbli mad-dinjità tal-bniedem. Hija tikkostitwixxi trattament inuman u degradanti, ma hemm prova ta' ebda effett ta' deterrent u tippermetti li żbalji ġudizzjarji jsiru irreversibbli u fatali. L-abolizzjoni tal-piena tal-mewt hija kisba distintiva fl-Ewropa, meta l-Istati Membri tal-Unjoni Ewropea u tal-Kunsill tal-Ewropa kollha abolixxewha. L-abolizzjoni tal-piena tal-mewt fil-liġi jew fil-prattika hija prerekwiżit għal sħubija fil-Kunsill tal-Ewropa u l-projbizzjoni assoluta tal-piena tal-mewt f'kull ċirkostanza hija mnaqqxa fil-Karta tad-Drittijiet Fundamentali tal-Unjoni Ewropea. L-introduzzjoni mill-ġdid tal-piena tal-mewt minn kwalunkwe Stat Membru tkun kuntrarja għall-valuri u l-obbligi fundamentali sottostanti għaż-żewġ Organizzazzjonijiet. Il-Kunsill tal-Ewropa u l-Unjoni Ewropea jappellaw lill-Istati Ewropej kollha biex jirratifikaw il-protokolli għall-Konvenzjoni Ewropea dwar id-Drittijiet tal-Bniedem li jipprojbixxu l-piena tal-mewt. Huma jħeġġu lill-Belarussja, l-uniku pajjiż Ewropew li għadu japplika l-piena tal-mewt, biex jintroduċi moratorju bħala pass deċiżiv biex iressaq il-pajjiż eqreb lejn l-istandards legali pan-Ewropej. Il-Kunsill tal-Ewropa u l-Unjoni Ewropea jtennu l-appell sod tagħhom lill-pajjiżi kollha tad-dinja li għadhom japplikaw il-piena tal-mewt biex jistabbilixxu mingħajr dewmien moratorju fuq l-eżekuzzjonijiet bħala l-ewwel pass lejn l-abolizzjoni, u biex jikkommutaw s-sentenzi ta' mewt li fadal għal sentenzi ta' ħabs. Dawk il-pajjiżi kollha jibqgħu f'kull każ marbuta bid-dritt internazzjonali u għalhekk għandhom jastjenu, fost l-oħrajn, milli jwettqu eżekuzzjonijiet ta' minorenni, ta' persuni b'mard mentali jew diżabbiltà intellettwali, jew f'każijiet oħrajn minbarra għall-aktar reati serji (b'mod partikolari, m'għandhomx jitwettqu eżekuzzjonijiet ta' persuni misjuba ħatja ta' reati ekonomiċi jew ta' traffikar tad-droga). Barra minn hekk, m'għandha ssir l-ebda eżekuzzjoni mingħajr ma tiġi komunikata l-informazzjoni xierqa lill-qraba u l-avukati tal-individwu. Il-Kunsill tal-Ewropa u l-Unjoni Ewropea jilqgħu t-tendenza globali lejn l-abolizzjoni tal-piena kapitali, li diġà wasslet biex aktar minn żewġ terzi tal-pajjiżi kollha abolixxew il-piena tal-mewt fil-liġi jew fil-prattika. Dan il-momentum globali għandu jinħataf biex il-pajjiżi kollha li fadal li għadhom japplikaw il-piena tal-mewt jiġu involuti. Il-Kunsill tal-Ewropa u l-Unjoni Ewropea ser ikomplu l-involviment tagħhom fin-Nazzjonijiet Uniti biex jappoġġaw ix-xejra abolizzjonista globali. Huma ser jużaw il-mezzi kollha disponibbli biex jiġġieldu t-tortura u abbużi oħra gravi tad-drittijiet tal-bniedem fir-rigward tal-impożizzjoni u l-applikazzjoni tal-piena tal-mewt.